**Küldetésnyilatkozat – Vízió**

 **Mottó:** Egy egészséges hitélethez elengedhetetlen legalább négy alappillér, amivel élnünk, és ami által folyamatosan növekednünk kell: igeolvasás, imádság, istentisztelet, közösség!

**Cél:** A Firesz – Duna Mente vezetősége és önkéntesei elkötelezettek abban, hogy idejük odaszánásával munkálkodjanak a következő generáció hitéletének előmozdításában.

**Célközönség:** Szervezetünk a fiatalokat célozza meg.

*Tinik számára (13–17) szervezzük a tinialkalmakat. E generáció nyitottsága és Isten keresése továbbra is arra ösztönöz bennünket, hogy ezeket az alkalmakat megtartsuk. Továbbá nagy szükségét látjuk annak, hogy a hétvégi alkalmak közötti időszakban is rendszeresen – akár heti rendszerességgel – legyen lehetőségük a tiniknek bekapcsolódni egy lelki közösségbe. Ezért törekszünk a lelkészekkel egyeztetve és együttműködve arra, hogy a gyülekezetekben levő helyi közösségek jól működjenek, illetve újak jöjjenek létre.

Hasonlóan, a fiatal felnőttek korosztályának (18 év felettiek) is szüksége van egy testvéri közösségre, amit szerintünk a helyi házi biblia csoportok nyújthatnak. Ezek létrejöttét és működését is támogatjuk. Így bátorítjuk a különböző településeken élő fiatalokat, hogy tagozódjanak be, vagy adott esetben alapítsanak ilyen házi csoportokat; később pedig nyissanak azok felé, akik az adott helyre újonnan költöznek. Ennek a korosztálynak az általunk szervezett évközi alkalmaink nyújtanak kapcsolódási pontot.*
Valljuk, hogy a folyamatos szervezeti és személyes megújulás teszi lehetővé, hogy elérjük és hatással legyünk saját és a minket követő generációra. Ezért elkötelezettek vagyunk abban, hogy céljaink megvalósulása érdekében változtassunk a már meglévő évközi alkalmakon – legyen szó akár strukturális akár tartalmi elemekről, ezek eszköztáráról.

2016. januárja

Firesz – Duna Mente vezetősége